CELEX: 62013CN0093
Language: mt
Date: 2013-02-25 00:00:00
Title: Kawża C-93/13 P: Appell ippreżentat fil- 25 ta’ Frar 2013 mill-Kummissjoni Ewropea mis-sentenza mogħtija mill-Qorti Ġenerali (Is-Seba’ Awla) fit- 13 ta’ Diċembru 2012 fil-Kawża T-103/08, Versalis SpA, li kienet Polimeri Europa SpA, Eni SpA vs Il-Kummissjoni Ewropea

20.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 114/28
            
         Appell ippreżentat fil-25 ta’ Frar 2013 mill-Kummissjoni Ewropea mis-sentenza mogħtija mill-Qorti Ġenerali (Is-Seba’ Awla) fit-13 ta’ Diċembru 2012 fil-Kawża T-103/08, Versalis SpA, li kienet Polimeri Europa SpA, Eni SpA vs Il-Kummissjoni Ewropea
   (Kawża C-93/13 P)
   2013/C 114/44
   Lingwa tal-kawża: it-Taljan
   
      Partijiet
   
   
      Appellanti: Il-Kummissjoni Ewropea (rappreżentanti: V. Di Bucci, G. Conte, R. Striani, aġenti)
   
      Partijiet oħra fil-proċedura: Versalis SpA, li kienet Polimeri Europa SpA, Eni SpA
   
      Talbiet tal-appellanti
   
   
               —
            
            
               tannulla s-sentenza appellata fil-parti fejn tnaqqas għal EUR 106 200 000 l-ammont tal-multa imposta mid-deċiżjoni fuq ENI u Versalis;
            
         
               —
            
            
               tiċħad ir-rikors tal-ewwel istanza kollu kemm hu;
            
         
               —
            
            
               tikkundanna lir-rikorrenti fl-ewwel istanza għall-ispejjeż relatati maż-żewġ istanzi.
            
         
      Aggravji u argumenti prinċipali
   
   
               (i)
            
            
               Il-Qorti Ġenerali wettqet żball ta’ liġi meta kkunsidrat li l-Kummissjoni kisret id-drittijiet tad-difiża ta’ ENI, meta applikat żieda għal reċidiva fuq il-multa imposta in solidum fuq ENI u Versalis għal żewġ tipi ta’ ksur imwettqa fil-passat minn kumpanniji kkontrollati 100 % jew kważi 100 % minn ENI, minkejja li ż-żewġ deċiżjonijiet li kienu kkonstataw dan il-ksur ma kinux ġew indirizzati lil ENI (li għalhekk ma kinitx irċeviet komunikazzjoni tal-ilmenti għal dan il-ksur). B’mod partikolari, il-Qorti Ġenerali kienet injorat il-fatt li, b’riferiment għall-konstatazzjoni tar-reċidiva, id-drittijiet tad-difiża huma ggarantiti jekk, fil-mument li fih il-Kummissjoni tiddikjara l-intenzjoni tagħha li tikkonstata r-reċidiva, hija tagħti lill-partijiet il-possibbiltà li juru li l-kundizzjonijiet relattivi ma humiex issodisfatti. Il-Qorti Ġenerali wkoll naqset milli tikkunsidra li, billi tikkonstata r-reċidiva għal ksur sussegwenti tar-regoli tal-kompetizzjoni, il-Kummissjoni ma tissanzjonax b’mod retroattiv l-ewwel ksur, iżda sempliċement tislet il-konsegwenzi mill-fatt li l-istess impriża (entità ekonomika) wettqet ksur ġdid.
            
         
               (ii)
            
            
               Il-Qorti Ġenerali eċċediet il-limiti tal-ġurisdizzjoni tagħha u kisret il-prinċipju li s-suġġett tal-kawża jiġi ddelimitat mill-partijiet, l-Artikolu 21 tal-Istatut tal-Qorti tal-Ġustizzja kif ukoll l-Artikoli 44(1) u 48(2) tar-Regoli tal-Proċedura tal-Qorti Ġenerali billi eżaminat kwistjoni ta’ dritt (relatata ma’ ksur allegat tal-prinċipju ta’ ugwaljanza fit-trattament fil-kalkolu tal-multa) li ma kinitx tqajmet mir-rikorrenti fir-rikors promotur.
            
         
               (iii)
            
            
               Il-Qorti Ġenerali wettqet żball ta’ liġi fl-interpretazzjoni u fl-applikazzjoni tal-prinċipju ta’ ugwaljanza fit-trattament b’riferiment għall-“koeffiċjent ta’ multiplikazzjoni” għal finijiet ta’ dissważjoni u wettqet żball ta’ motivazzjoni. B’mod partikolari, il-Qorti Ġenerali injorat il-marġni ta’ diskrezzjoni tal-Kummissjoni għad-determinazzjoni tal-multi fid-dawl taċ-ċirkustanzi rilevanti, billi obbligatha twettaq kalkolu purament matematiku sabiex tistabbilixxi il-koeffiċjent ta’ multiplikazzjoni li għandu jiġi applikat lil ENI u lil Versalis. Barra minn hekk, il-Qorti Ġenerali żbaljatament talbet lill-Kummissjoni tiżgura proporzjonalità diretta bejn il-perċentwali ta’ żieda tal-multa għal finijiet ta’ dissważjoni u d-dħul mill-bejgħ tal-impriżi, u mhux bejn il-koeffiċjenti ta’ multiplikazzjoni jew bejn il-multi li jirriżultaw mill-applikazzjoni tal-koeffiċjenti ta’ multiplikazzjoni (il-multi mmultiplikati) u id-dħul mill-bejgħ globali tal-impriżi.